Al kos dit wat, elke mens, klein of groot, het ’n droom, ’n innerlike dryf wat hom in staat stel om passievol, sonder verwyte, doelwitte na te jaag en met tyd, te bekom. Jakob is ’n perfekte voorbeeld – hy het verlief geraak op sy droomvrou en alles op die prys gestel om hulle lewens met mekaar te deel. Klink dit soos ’n sprokiesverhaal? Vir seker nie! Sy lewensverhaal was vol uitdagings met hindernisse wat kon strek van hier tot in Timbuktu! Van werk- en omgewings uitdagings, tydskwessies, eksterne invloede en ’n uitdagende skoonpa. Dis alles maar ’n druppel in die emmer wanneer dit kom by Jakob se dag-tot-dag gestoei om sy geliefde Ragel aan sy sy te hê. Verhale wissel van persoon tot persoon, maar vandag kyk ons na dié tweetjies se lewenswandel opgeteken in die Bybel, en vertrou dat jy jou eie lewe met hulle kan identifiseer.
Jakob het nooit probleme persoonlik opgeneem nie. Vir sommige van ons is uitdagings deel van ons daaglikse lewens. Kyk na Jakob se lewe as voorbeeld, van ’n skoonfamilie direk uit ’n nagmerrie tot drome wat hom in die pekel laat beland het dié man was letterlik deur die meule! Dit kort moed om kragte van buite opsy te skuif wanneer dit daarby kom om doelwitte en planne met ’n huweliksmaat deur te voer. Maar wanneer jy hard fokus en gebruik maak van daardie einste liefdesbron binne jou, sal jy vinnig agterkom waartoe jy in staat is, wat jy kan doen en bereik! Ja man, kry weer daardie passie binne jou in werking, neem aksie en laat toe dat jou ingeboude dryfskrag inskop en vroulief op ’n reis neem waarvoor ander hulle voortande sou gee!
Jakob was ’n man van sy woord. Jong, hier is ’n lekker uitdaging vir almal! Manne, slaan ag op hierdie eienskap! Indien jy deur jou woorde ’n verwagting geskep het, gaan dit vir seker ’n ingesteldheid vra om dié verwagte prentjie te vervul. Onthou manne, woorde skep prentjies in mens se gedagtes, wees dus ingesteld daarop en versigtig om verwagtinge te kan vervul – anders slaap jy vanaand saam met Wagter op die stoep! Wees dus ’n man van jou woord!
Jakob het als wat teen hom gewerk het ten goede laat draai. Almal werk deur storms een of ander tyd, dalk vroeg in ’n verhouding, miskien later of selfs op dié huidige oomblik. Ek wil jou tog herinner dat daar wel ’n vervaldatum van swaarkry op jou lewe is. So, met jou verhouding in gedagte, weet dus – elke droom en mooi gedagte wat julle as paartjie gehad het oor julle verhouding kan bewaarheid word. Hou moed, daar is ’n seisoen van oorwinning wat vir jou gaan aanbreek! Net soos ’n sandkorrel eers die oester binne irriteer, vorm dit daarna ’n volmaakte pêrel. Jou huwelik is ook oppad daarheen!
Stephen en Elmien is die stigters van Awakening Ministries SA en het 'n passie om die kerk uit te brei en mense toe te rus vir bediening. Stephen skryf ook van die artikels vir die manne in INTIEM en saam bied hulle ook verskeie kursusse en seminare aan. Lees meer oor Stephen en Elmien